
Ca(II)-glükonát-hidroxid komplexek kimutatása és egyensúlyi leírása oldhatósági mérésekkel tömény lúgoldatokban

Kulcsszavak: komplexkémia; hiperalkalikus oldatok; egyensúlyi leírás
TDK munkámat az SZTE Anyag- és Oldatszerkezeti Kutatócsoportjában
végeztem, ahol több, mint tíz éve folynak egyensúlyi vizsgálatok tömény
lúgoldatokban (1–4 M). A csoport egyik kutatási területe az ipari szempontból jelentős
elektrolitoldatokban képződő komplex részecskék tanulmányozása; ehhez
kapcsolódóan végeztem oldhatósági vizsgálatokat kalcium(II)- és glükonátionokat
tartalmazó rendszerekben, 4 M ionerősségen.
Hasonló összetételű, tömény oldatokkal a kutatócsoport régóta foglalkozik, az első
közleményt [1] több, mint két tucat követte nemzetközi folyóiratokban. Ezek közös
jellemzője, hogy kvantitatív adatokat elsősorban pH-potenciometriás vizsgálatok
révén nyertünk, a többi módszer kvalitatív (néha félkvantitatív) információkkal
szolgált. A méréseket minden esetben csak olyan egyensúlyi modellek tudták leírni,
amelyek bonyolult összetételű, többmagvú részecské(ke)t tartalmaznak. Ezen általános
megfigyelés igazolása céljából kezdünk bele oldhatósági mérésekbe. Ez a módszer
kísérleti szempontból ugyan jóval időigényesebb, de két előnnyel bír a pH-
potenciometriához képest: (1) kiterjeszthető a vizsgálható koncentrációtartomány,
valamint (2) közvetlenebb koncentrációadatok határozhatók meg, a kísérleti adatok
ábrái könnyebben értelmezhetőek.
A dolgozatban részletezett munkám két kérdésre keresi a választ: (1) Az
oldhatósági adatok értelmezése is szükségessé teszi-e összetett részecskék
feltételezését? (2) A korábbi vizsgálatokban valószínűsített részecskék elegendőek-e a
nagyobb koncentrációtartomány kvantitatív leírására, vagy több részecskére van
szükség?
Az előzmények összefoglalása után részletezem azt a négy kísérletsorozatot,
amelyeket a fenti kérdések megválaszolására terveztem, hajtottam végre és értékeltem
ki. Részletezem a kérdéses egyensúlyi rendszer matematikai modelljét is. Ezen
mérések és számítások mindegyike azt mutatja, hogy a vizsgált rendszerek egyensúlyi
leírása nem igényel a korábbi cikkekben leírtaknál bonyolultabb modellt.
[1] Pallagi A., Tasi Á., Gácsi A., Cent. Eur. J. Chem.,10(2), 332–337 (2012)



